Jørn Jespersen (SF), 1999-01-14:
Men det er netop kun ét af problemerne, og derfor synes vi, det er meget ensidigt, at man i finanslovforhandlingerne blandt partierne bag det her lovforslag så ensidigt har fokuseret på ventetider uden at have en samlet vurdering af, hvilken kvalitet man ønsker i det samlede behandlingsforløb i det danske sundhedsvæsen. Når vi specifikt kigger på ventetider, som vi gør med det her forslag, så er SF enig i, at der bør opstilles fagligt forsvarlige ventetider til de forskellige behandlingsformer.
Men vi er imod, at man gør det på enkeltdiagnoser, kun tager nogle ganske få sygdomme og siger: Her indfører vi en maksimal ventetid med en indbygget garanti om, at hvis ikke amtet kan leve op til den, bliver der stillet behandling til rådighed andre steder.
For enten er det sådan, at amtet i forvejen lever op til den pågældende ventetidsgaranti, og så har det her forslag jo ikke ændret noget, eller også sker der det, at amterne flytter kapacitet og ressourcer hen på lige præcis de områder, hvor der er indført en ventetidsgaranti, og det er ressourcer og kapacitet, der tages fra andre områder, hvor ventetiderne så vokser tilsvarende.
Det vil sige, at det, man her gør ved at udvælge ganske få diagnoser og give en behandlingsgaranti dér, er - hvis man overhovedet gør noget - at man rører lidt rundt i gryden og flytter ventetider fra det ene område til det andet.
Derfor vil jeg godt spørge sundhedsministeren, om han er indstillet på at følge det her forslag op med at indføre en egentlig kvalitetsgaranti, som ikke blot rummer ventetiderne, men også alle de andre forhold, som har betydning for et godt behandlingsforløb for alle typer af behandlinger i det danske sundhedsvæsen, f.eks. også behandlingen af ældre medicinske patienter, hvor det jo ikke er ventetiden, der er problemet, men overbelægning, kapacitetsmangel, manglende tid og manglende omsorg.
Er sundhedsministeren indstillet på også at sikre en kvalitetsgaranti på de her områder?
Eller ligger ministeren under for diverse avisartikler, som fra tid til anden beskriver ventelister på forskellige områder, og tilrettelægger han sin sundhedspolitik ud fra dét?
Vi er også imod, at lovforslaget giver mulighed for, at man kan blive behandlet på private sygehuse, hvis amtet ikke kan leve op til ventetidsgarantien.
For det, der sker, hvis den mulighed bliver benyttet, er jo igen, at den begrænsede kapacitet bliver flyttet fra de offentlige behandlingsmuligheder til den private behandling.
Og hvis den udvikling accelererer, vil det betyde - uanset om den socialdemokratiske ordfører vil erkende det eller ej - at der bliver indført en grundlæggende skævhed i det danske sundhedsvæsen, hvor de, der har råd til at betale merprisen, kan komme forrest i køen, og de, der ikke har råd til at betale, får en tilsvarende længere ventetid, og det bryder afgørende med det princip om fri og lige adgang til behandling, som vi ellers har været så stolte af at have her i landet.
Vi er også imod, at man med det her forslag giver en ventetidsgaranti uden at have arbejdet seriøst med de problemer, der ligger bag de for lange ventetider.
Der er ikke arbejdet seriøst med dårlig arbejdstilrettelæggelse.
Der er ikke arbejdet seriøst med manglende ressourcer.
Og jeg synes, det er utroligt, at man kan sidde en sen nattetime hos finansministeren og lave sundhedspolitik, uden at de folk, der ved - eller burde vide - hvordan problemerne hænger sammen, er seriøst inddraget.
Det betyder, at man stikker befolkningen blår i øjnene, idet man lader, som om man gør noget på området, men i virkeligheden bare har undladt at leve op til sine løfter fra valgkampen om at sikre ekstra ressourcer til en bedre behandling på sygehusene.
Og dermed er alle de alvorlige problemer, herunder ventetiderne, endnu engang uløste, og det er for dårligt.